钦定古今图书集成/明伦汇编/官常典/第561卷 > 范希朝
## 钦定古今图书集成/明伦汇编/官常典/第561卷 > 范希朝

按《唐书》本传：“希朝，字致君，河中虞乡人。初从邠宁军
为别将，事节度使韩游瓌。德宗在奉天，以战守功累
兼御史中丞，治军整毅，游瓌畏其才，将伺隙杀之。希
朝惧，奔凤翔。帝闻，召寘左神策军。贞元四年，以游瓌
政无状，使代之。希朝曰：‘始偪而来，终代其任，非所以
防觊觎，安反仄也’。固让左金吾卫将军张献甫。军中”
惮献甫严，以兵胁监军使请于帝，必得希朝乃止。诏
拜宁州刺史、邠宁节度副使，俾佐献甫。俄迁振武节
度使。部有党项、室韦杂居，暴掠放肆，日入慝作，谓之
刮城门。希朝度要害置屯保，斥逻严密，鄙民以安。至
小窃取，亦杀无赦，卤人惮伏，相谓曰：“是必张光晟绐
姓名来也。”边州每长帅至，必效橐它骏马，虽甚廉者
犹受之以结其欢。希朝一不纳，积十四年，卤保塞不
敢横。初，单于城池不树，希朝命莳柳，数岁成林。贞元
末，请朝，时诸镇不以事自述职者，希朝而已。帝悦，拜
右金吾卫大将军。王叔文用事，谓其易制，用为右神
策统军，充左右神策、京西诸城镇行营节度使，屯奉
天，以韩泰为副，因欲使泰代之，会不能得神策军而
罢。宪宗立，检校尚书左仆射，复为右金吾卫大将军。
俄检校司空，出为朔方、灵盐节度使。迁河东，率师讨
王承宗，败之木刀沟，然老病，不能有大功。还朝，改左
龙武统军，以太子太保致仕。卒，赠太子太师，谥忠武，
改曰“宣武”，希朝号。当世善将，或比之赵充国，在朔方
时，招突厥别部“《沙陀》千落众万馀”有之。其后用《沙陀》
战者所至有功